Ο **Χρήστος Καραγεώργος** (γενν. 3 Μαϊου 1953, Αγρίνιο) είναι Έλληνας πρώην αθλητής του βάδην (εντός και εκτός στίβου), ο οποίος αγωνίστηκε με τον Παναθηναϊκό. Κατέρριψε πολλά πανελλήνια ρεκόρ και συμμετείχε στους Ολυμπιακούς Αγώνες του 1980, όπου και κατέλαβε την 12η θέση στα 50 χλμ. βάδην, με χρόνο 4:33:31.

Βιογραφία
---------

Ο Καραγεώργος γεννήθηκε στις 3 Μαΐου του 1953 στο Αγρίνιο και μεγάλωσε στη Μεσοκώμη και στο Αγρίνιο. Είναι το δεύτερο παιδί του Νίκου Καραγεώργου και της Γκόλφως Μπριάνη. Δυο χρόνια πριν (το 1951) είχε γεννηθεί ο αδελφός του Άρης και το 1958 γεννήθηκε ο αδελφός του Θανάσης. Το 1965 μετακόμισε με την οικογένειά του στην Αθήνα. 

Το 1965 ξεκίνησε τον αθλητισμό στις ακαδημίες του Παναθηναϊκού, καταλήγοντας στον πρωταθλητισμό, ενώ από το 1968 έγινε μέλος της Εθνικής Ομάδας. Κέρδισε αρχικά πρωταθλήματα παίδων και στη συνέχεια εφήβων. Η πορεία του συμβάδιζε πάντα με αυτή του αδελφού του Άρη και έχει αποτελέσει σημείο αναφοράς για το ελληνικό βάδην. Κατέκτησε 10άδες πανελλήνιες νίκες, τις περισσότερες τερματίζοντας στην πρώτη θέση μαζί με τον αδελφό του. Κατέρριψε πολλές φορές το πανελλήνιο ρεκόρ στα 20 χλμ. βάδην, κατεβάζοντάς το σταδιακά από 1:37:16 στο 1:23:08 (1980). Ήταν ο πρώτος Έλληνας βαδιστής που τερμάτισε τα 50 χλμ σε λιγότερο από τις 4 ώρες, με χρόνο 3:59:47 το 1989. Στους Βαλκανικούς Αγώνες κέρδισε αρκετά μετάλλια. Παράλληλα, το 1979 κέρδισε χρυσό μετάλλιο μαζί με τον αδερφό του στους Βαλκανικούς Αγώνες, την μοναδική φορά που δύο αδέλφια έχουν πάρει από κοινού χρυσό μετάλλιο. Συμμετείχε στους Ολυμπιακούς Αγώνες του 1980 στη Μόσχα, τερματίζοντας 12ος στα 50 χλμ βάδην. Στην ίδια διοργάνωση, ο αδερφός του, Άρης, συμμετείχε στην απόσταση των 20 χλμ βάδην, καταλαμβάνοντας την 15η θέση. Το 1982 συμμετείχε στο Ευρωπαϊκό Πρωτάθλημα κλειστού στίβου στο Μιλάνο, όπου κατέλαβε την 6η θέση στα 5.000 μ. βάδην. Επίσης, την ίδια χρονιά κατέλαβε την 9η θέση στο Ευρωπαϊκό Πρωτάθλημα Στίβου της Αθήνας, στα 50 χλμ βάδην. Από το 1988 κατέχει το πανελλήνιο ρεκόρ στα 50.000 μ. βάδην, το οποίο ταυτόχρονα αποτελεί και βαλκανικό ρεκόρ, ενώ το 1990 στη Αθήνα, έσπασε το φράγμα των 20 λεπτών στα 5.000 μ. βάδην, με επίδοση 19:53,72.

Αργότερα, ασχολήθηκε στο βάδην ως προπονητής, βοηθώντας πολλούς νέους αθλητές να αναδειχθούν. Τώρα είναι συνταξιούχος των Ελληνικών Ταχυδρομείων, στα οποία είχε εργαστεί για 35 χρόνια. Ως εργαζόμενος των Ταχυδρομείων ήταν πρωτοπόρος των αγώνων βάδην ταχυδρομικών υπαλλήλων (μαζί με τον αδελφό του, ο οποίος επίσης ήταν εργαζόμενος στα ταχυδρομεία). Διοργάνωσαν και συμμετείχαν στα ετήσια πανελλήνια πρωταθλήματα. Επίσης, πέτυχαν νίκες σε Βαλκανικό και Ευρωπαϊκό επίπεδο. Να σημειωθεί, ότι ο Χρήστος Καραγεώργος έχει κατακτήσει Ευρωπαϊκό και Παγκόσμιο Πρωτάθλημα Βετεράνων στα 20 χλμ.

Δείτε επίσης
------------

* Άρης Καραγεώργος
* Βάδην
* Βάδην στην Ελλάδα

Παραπομπές
----------

1. ↑  «Παναθηναϊκά ρεκόρ». Ανακτήθηκε στις 28 Σεπτεμβρίου 2022.
2. ↑  «Χρήστος Καραγεώργος. Βαδίζει στον δρόμο της ζωής του στα 52 του». Ανακτήθηκε στις 28 Σεπτεμβρίου 2022.
3. 1 2  «Ο μικρός Χρήστος Καραγεώργος γράφει πριν τους Ολυμπιακούς της Μόσχας». Ανακτήθηκε στις 28 Σεπτεμβρίου 2022.
4. 1 2  SPORTEVENTS. «Άρης και Χρήστος Καραγιώργος - Πρωταθλητές Ελλάδος στο βάδην». *www.sportevent.gr*. Αρχειοθετήθηκε από το πρωτότυπο στις 8 Σεπτεμβρίου 2022. Ανακτήθηκε στις 6 Ιουλίου 2022.
5. 1 2  «Ο Μαθουσάλας». *ΤΑ ΝΕΑ*. 1 Αυγούστου 1997. Ανακτήθηκε στις 6 Ιουλίου 2022.
6. ↑  «Πρωταθλητής ο Άρης Καραεώργος». *Παναθηναϊκός Αθλητικός Όμιλος*. 1 Απριλίου 2021. Ανακτήθηκε στις 6 Ιουλίου 2022.
7. ↑  «Οι κορυφαίοι Πατρινοί όλων των εποχών στα 50 χλμ βάδην». Ανακτήθηκε στις 28 Σεπτεμβρίου 2022.
8. ↑  «Τα πανελλήνια ρεκόρ ανά ηλικιακή κατηγορία». Ανακτήθηκε στις 1 Οκτωβρίου 2022.
9. ↑  SPORTEVENTS. «Άρης και Χρήστος Καραγιώργος - Πρωταθλητές Ελλάδος στο βάδην». *www.sportevent.gr*. Αρχειοθετήθηκε από το πρωτότυπο στις 8 Σεπτεμβρίου 2022. Ανακτήθηκε στις 6 Ιουλίου 2022.